Christina Applegate

**Christina Applegate** (Hollywood, 25. studenog 1971.), priznata američka glumica, dobitnica nagrade Emmy i nominirana za nagradu Tony.

## Rani život
Rođena je u Hollywoodu., kao kći Robeta Applegatea, koji je bio glazbeni producent i direktor u glazbenoj kompaniji, Nancy Applegate, koja je bila glumica i pjevačica. U 17. godini napustila je školovanje da se posveti glumi.

## Karijera
Christina je svoj TV debi ostvarila sa samo tri mjeseca, pojavivši se, s majkom Nancy, u američkoj sapunici Naši najbolji dani, a zatim i u reklamama za kompanije *Playtex* i *K-Mart*. Njezina prva veća televizijska uloga bila je u filmu *Đavolje ralje* (1979.), nakon kojeg su uslijedili filmovi *Beatlemania* (1981.) i *Grace Kelly* (1983.) te još neke TV serije. Sljedeća uloga, koja je doista obilježila karijeru Christine Applegate, bila je ona u popularnoj humorističkoj seriji Bračne vode, u kojoj je utjelovila lik Kelly Bundy i zadržala se punih 260 epizoda, odnosno jedanaest sezona snimljenih u razdoblju od 1987. do 1997. godine.
Dok je još glumila u *Bračnim vodama*, Christina je snimila osam filmova i pojavila se kao gost u četiri TV serije, među kojima je i *Top Of The Heap*. Nakon završetka snimanja *Bračnih voda*, koje su otkazane u svibnju 1997., Christina je snimila još tri filma – *Kiss Of Fire*, *The Big Hit* i *Jane Austen's Mafia* (1998.). Iste joj je godine NBC ponudio ulogu u sitcomu *Jessie*, u kojem je utjelovila lik samohrane majke koja odgaja devetogodišnje dijete u velikom gradu. Christini je ta serija donijela nagrade *People's Choice*, za omiljenu glumicu u novoj TV seriji, i *TV Guide*, za glavnu zvijezdu nove serije, jednako kao i nominaciju za nagradu *Zlatni globus*, za glavnu glumicu u komediji. Iako je serija postigla velik uspjeh i uglavnom bila hvaljena od strane kritičara, nakon dvije sezone i 42 epizode donesena je odluka o prestanku snimanja.
U novom tisućljeću Christina Applegate vraća se velikom platnu u komediji "Just Visiting" (*Daleki rođaci*, 2001.) u dvostrukoj ulozi - princeze Rosalind i njezinog potomka Julije Malfete. Nakon toga dobiva vrlo dobre kritike za ulogu Courtney Rockcliffe u filmu "The Sweetest Thing" (*Najslađe stvorenje*), u kojem joj je najbolju prijateljicu Christinu Walters glumila Cameron Diaz. Christina je nastavila uspješno osvajati velike ekrane ulogama u još nekoliko filmova, među kojima je najpoznatiji "View From The Top" (*Stjuardese lete u nebo*), s Markom Ruffalom i Gwyneth Paltrow.
Christina Applegate također je gostovala i u popularnoj humorističkoj seriji Prijatelji, kao Rachelina mlađa sestra Amy, i to u po jednoj epizodi devete i desete sezone. Za to je gostovanje, na 55. dodjeli „Emmyja“, osvojila nagradu u kategoriji "Najbolja gostujuća uloga u komediji", za epizodu "Prijatelja" nazvanu *The One With Rachel's Other Sister*.
Kako bi se malo odmorila od malih i velikih ekrana, Christina se *prebacila* na kazališne daske, a ubrzo joj je ponuđena uloga u jednom mjuziklu. Prilikom probe za predstavu *Sweet Charity* slomila je nogu, nakon čega je odlučeno da će se premijera otkazati do daljnjeg. Nekoliko dana kasnije uporna Christina molila je producente da se predomisle u vezi te odluke te je, u travnju 2005., imala svoj debi na Broadwayu. Sljedeće godine pojavila se u videospotu pjevačice Jessice Simpson, za pjesmu *A Public Affair*.
Kad je riječ o njezinoj sadašnjoj karijeri, Christina Applegate imala je glavnu ulogu u ABC-jevoj humorističkoj seriji "Samantha Who?" (*Tko je Samantha?*), sve dok nije ukinuta sredinom svibnja prošle godine. Nedugo nakon što je objavljena odluka o prestanku snimanja, Christina se borila za nastavak snimanja serije, ali - neuspješno.

## Privatni život
U listopadu 2001. Christina Applegate udala se za dugogodišnjeg dečka Johnathona Schaecha, a slavlju su prisustvovali samo obitelj i bliski prijatelji. John je zahtjev za razvod podnio u studenome 2005., navodeći kao razlog nepomirljive razlike. Bračni par konačno se razveo nakon nešto manje od dvije godine na sudu u Los Angelesu. Početkom srpnja 2008. godine njezin bliski prijatelj i bivši dečko Lee Grivas pronađen je mrtav zbog predoziranja.
U kolovozu 2008. magazin *People* objavio je vijest kako je Christini dijagnosticiran rak dojke. Zbog svega što joj se u životu događalo, Christina je početkom prošle godine u jednom intervjuu izjavila kako mrzi paparazze koji su je često znali pratiti u korak.
Na Valentinovo 2010. godine zaručila se s Marynom LeNobleom i za oboje će to biti drugi brak. 21. srpnja 2010. objavljeno je da je Applegate trudna i čeka prvo dijete.

## Izvori
 
 

## Vanjske veze

*